Foto’s: Skokgranate buite Hoërskool Overvaal afgevuurSkokgranate is Woensdagoggend buite Hoërskool Overvaal in Vereeniging afgevuur nadat betogers en polisiebeamptes slaags geraak het. Foto: Verskaf. Skokgranate is Woensdagoggend buite Hoërskool Overvaal in Vereeniging afgevuur nadat betogers en polisiebeamptes slaags geraak het. Betogers van die ANC en die EFF het kragte saamgesnoer om voor die skool te betoog en begin om rommel voor die skoolhek te strooi. Ian Cameron, hoof van gemeenskapsveiligheid by AfriForum, het die situasie as “wankelrig” beskryf. “Een van die ANC-betogers het pas ŉ sak rommel voor die skool se hek uitgegooi en van die betogers het begin om glasbottels te gooi,” het hy gesê. Volgens hom is daar steeds ŉ groep van sowat 40 betogers buite die skool teenwoordig. Die leerders is volgens hom nog veilig binne die skoolgebou en daar heers ŉ sterk polisieteenwoordigheid. Kol. Lungelo Dlamini, provinsiale woordvoerder van die polisie, het aan Maroela Media bevestig die polisie moes skokgranate afvuur in ŉ poging om die skare uiteen te jaag. “Daar is beamptes ontplooi en ons monitor die situasie. Die betogers het weer groepe gevorm,” het Dlamini gesê. Niemand is tydens die betoging beseer nie. Maroela Media het vroeër berig ŉ skermutseling het vroeër vanoggend tussen ŉ ouer van een van die leerders in die skool en ŉ betoger ontstaan. Beeldmateriaal van dié voorval is sedertdien op sosiale media begin versprei. Die betoging voor die skool hou verband met ŉ hooggeregshofuitspraak vroeër die week toe die hof beslis het dat die Gautengse departement van onderwys nie Hoërskool Overvaal kan dwing om 55 Engelssprekende leerders by die skool in te neem nie. Maroela Media het vroeër berig die skool het aangevoer hy het nie plek vir nog leerders of die nodige hulpbronne om Engelssprekende leerders te onderrig nie. Panyaza Lesufi, LUR vir onderwys in Gauteng, het vroeër gesê die departement sal teen die hofuitspraak appelleer.